CELEX: 32016R2225
Language: sk
Date: 2016-12-05 00:00:00
Title: Vykonávacie nariadenie Komisie (EÚ) 2016/2225 z 5. decembra 2016 o zatriedení určitého tovaru do kombinovanej nomenklatúry

10.12.2016   
               
               
                  SK
               
               
                  Úradný vestník Európskej únie
               
               
                  L 336/25
               
            VYKONÁVACIE NARIADENIE KOMISIE (EÚ) 2016/2225
      z 5. decembra 2016
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:
      
                  (1)
               
               
                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
               
            
                  (2)
               
               
                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
               
            
                  (3)
               
               
                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
               
            
                  (4)
               
               
                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
               
            
                  (5)
               
               
                  Opatrenia stanovené v tomto nariadení sú v súlade so stanoviskom Výboru pre colný kódex,
               
            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 5. decembra 2016
         
            
               Za Komisiu
            
            Stephen QUEST
            
               generálny riaditeľ
            
            
               Generálne riaditeľstvo pre dane a colnú úniu
            
         
      
      
         (1)  Ú. v. EÚ L 269, 10.10.2013, s. 1.
      
         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
         PRÍLOHA
         
                     Opis tovaru
                  
                  
                     Zatriedenie
                     (číselný znak KN)
                  
                  
                     Odôvodnenie
                  
               
                     (1)
                  
                  
                     (2)
                  
                  
                     (3)
                  
               
                     Výrobok valcového tvaru vyrobený prevažne z ocele (inej ako z liatej ocele), s dĺžkou približne 35 cm a priemerom v najširšom mieste približne 19 cm (tzv. valčekový článok pása – „track roller“). Pozostáva z týchto hlavných komponentov: valcový plášť s odstupňovanou klietkou na vedenie reťaze, vysoko leštený hriadeľ a dve bronzové puzdrá a objímky na oboch koncoch.
                     Výrobok je určený na použitie s húsenicovým pásom pásového rýpadla v spojení s inými podobnými valčekovými článkami pása na vedenie húsenicového pásu v pozdĺžnej a vo vodorovnej rovine.
                     Pozri obrázok (*1).
                  
                  
                     8431 49 80 
                  
                  
                     Zatriedenie je určené všeobecnými pravidlami 1 a 6 na interpretáciu kombinovanej nomenklatúry (KN), poznámkou 2 b) k XVI. triede a znením číselných znakov KN 8431 , 8431 49  a 8431 49 80 .
                     Zatriedenie do položky 8708  ako časti, súčasti alebo príslušenstvo motorových vozidiel položiek 8701  až 8705  je vylúčené, keďže výrobok nie je určený na použitie v motorových vozidlách uvedených položiek. Objektívne charakteristické vlastnosti výrobku (rozmer a tvar) zodpovedajú vlastnostiam valčekového článku pása, ktorý je určený na použitie s húsenicovým pásom pásového rýpadla položky 8429 .
                     Výrobok sa preto má zatriediť pod číselný znak KN 8431 49 80  ako časti a súčasti vhodné na použitie výlučne alebo hlavne na stroje a zariadenia položiek 8425  až 8430  iné ako z liatej ocele.
                  
               
            (*1)  Obrázok má len informačný charakter.